## Zakon o izmjenama i dopunama Zakona o oružju

### NN 27/1999 (19.3.1999.), Zakon o izmjenama i dopunama Zakona o oružju

# ZASTUPNIČKI DOM HRVATSKOGA DRŽAVNOG SABORA

Na osnovi članka 89. Ustava Republike Hrvatske, donosim

## **ODLUKU**

### **O PROGLAŠENJU ZAKONA O IZMJENAMA I DOPUNAMA ZAKONA O ORUŽJU**

Proglašavam Zakon o izmjenama i dopunama Zakona o oružju, koji je donio
Zastupnički dom Hrvatskoga državnog sabora na sjednici 5. ožujka 1999.

Broj: 081-99-524/1
Zagreb, 11. ožujka 1999.

Predsjednik
Republike Hrvatske
**dr. Franjo Tuđman,** v. r.

## **ZAKON**

### **O IZMJENAMA I DOPUNAMA ZAKONA O ORUŽJU**

Članak 1.

U Zakonu o oružju ("Narodne novine", br. 69/92., 26/93., 43/93., 29/94.,
108/95. i 20/97.) u članku 4. stavku 1. briše se točka na kraju rečenice
i dodaju riječi: "te mužari, tj. ručne ili samostojeće naprave namijenjene
izazivanju glasnog pucnja, koje su konstruirane tako da ne mogu primiti
cjeloviti naboj, a pune se sa ušća cijevi određenom količinom crnog baruta
i pale štapinom, kremenom i kapsulom".

Iza stavka 7. dodaje se stavak 8. koji glasi:

"Ministar unutarnjih poslova propisat će uvjete nabave, ispitivanja,
obilježavanja i uporabe mužara."

Članak 2.

U članku 11. stavku 1. točka 2. mijenja se i glasi:

"2. dugoga poluautomatskog oružja s kapacitetom spremnika većim
od pet naboja, osim pušaka u kalibru 22 LR,".

Iza točke 8. dodaje se točka 9. koja glasi:

"9. bodeža - skakavaca, čije se sječivo nalazi pod pritiskom sabijene
opruge a iz drške iskače pritiskom na dugme ili polugu, boksera i metalnih
zvijezdica "šuriken" za bacanje."

Članak 3.

U članku 17. stavku 1. točki 1. riječi: "18 godina" zamjenjuju
se riječima: "21 godinu".

Iza stavka 1. dodaje se novi stavak 2. koji glasi:

"Iznimno od stavka 1. točke 1. ovoga članka odobrenje za nabavu
oružja može se izdati djelatnicima Ministarstva unutarnjih poslova, Ministarstva
obrane, Hrvatske vojske i kazneno-popravnih ustanova sa navršenih 18 godina
života, koji su prema posebnim propisima ovlašteni držati i nositi oružje,
čuvarima koji na temelju zakona obavljaju zaštitarsku djelatnost za obavljanje
te djelatnosti, te članovima športske streljačke udruge koji se aktivno
natječu u streljaštvu, uz pismenu potvrdu Hrvatskoga streljačkog saveza
i članovima lovačkih udruga za lovačko oružje."

Dosadašnji stavci 2., 3. i 4. postaju stavci 3., 4. i 5.

Članak 4.

U članku 18. iza stavka 2. dodaje se novi stavak 3. koji glasi:

"Građanin kojem je izdano uvjerenje iz stavka 2. ovoga članka dužan
je svakih deset godina pristupiti liječničkom pregledu radi utvrđivanja
sposobnosti za držanje ili držanje i nošenje oružja."

Dosadašnji stavci 3. i 4. postaju stavci 4. i 5.

Članak 5.

Iza članka 27. dodaje se članak 27a. koji glasi:

"Članak 27a.

Oružni list izdaje se s rokom važenja od deset godina.

Važenje oružnog lista na zahtjev podnositelja produžit će nadležno tijelo
ukoliko utvrdi da podnositelj ispunjava uvjete propisane u članku 17. stavku
1. ovoga Zakona.

Oružni list ne smije se izdati ako je uvjerenje o zdravstvenoj sposobnosti
starije od tri mjeseca."

Članak 6.

Članak 74. mijenja se i glasi:

"Novčanom kaznom od 20.000,00 do 150.000,00 kuna ili kaznom zatvora
do 60 dana kaznit će se za prekršaj tko neovlašteno nabavi, drži, nosi,
izradi, proda, razmijeni ili ustupi drugom oružje ili streljivo čija je
nabava, držanje, nošenje, izrada, prodaja, razmjena ili ustupanje drugom
zabranjeno (članak 11. stavak 1.).

Kada je prekršaj iz stavka 1. ovoga članka učinjen poradi stjecanja
materijalne koristi, počinitelju se može izreći novčana kazna i kazna zatvora.

Za prekršaje iz stavka 1. i 2. ovoga članka, osim predviđene kazne izriče
se i zaštitna mjera oduzimanja oružja i streljiva.

Republika Hrvatska stječe pravo vlasništva na oružju i streljivu iz
stavka 3. ovoga članka danom oduzimanja."

Članak 7.

U članku 75. stavku 1. u uvodnoj rečenici riječi: "od 600,00 do
4.000,00" zamjenjuju se riječima: "od 10.000,00 do 30.000,00".

Članak 8.

U članku 76. stavku 1. u uvodnoj rečenici riječi: "od 200,00 do
800,00" zamjenjuju se riječima: "od 5.000,00 do 15.000,00".

Članak 9.

U članku 77. stavku 1. u uvodnoj rečenici riječi: "od 20.000,00
do 80.000,00" zamjenjuju se riječima: "od 60.000,00 do 150.000,00".

Članak 10.

Građani koji imaju registrirano dugo poluautomatsko vatreno oružje s
kapacitetom spremnika većim od pet naboja, dužni su u roku od dvanaest
mjeseci od dana stupanja na snagu ovoga Zakona, nadležnom tijelu predočiti
potvrdu pravne osobe ili radnje iz članka 60. Zakona o oružju ("Narodne
novine", br. 69/92., 26/93., 43/93., 29/94., 108/95. i 20/97.) iz koje
je razvidno da je oružje prepravljeno tako da ima kapacitet spremnika do
pet naboja.

Nadležno tijelo može pozvati građanina da donese prepravljeno oružje
na uvid.

Članak 11.

Građani koji imaju registrirano oružje ili im je izdano odobrenje za
nabavu oružja, a na dan stupanja na snagu ovoga Zakona nisu navršili 21
godinu života, zadržavaju pravo posjedovanja registriranog oružja, odnosno
pravo registracije oružja na temelju izdanog odobrenja za nabavu.

Članak 12.

Građani koji imaju registrirano oružje, a od nadnevka registracije je
proteklo deset i više godina, dužni su u roku od dvanaest mjeseci od dana
stupanja na snagu ovoga Zakona obaviti liječnički pregled poradi utvrđivanja
sposobnosti za držanje ili za držanje i nošenje oružja te uvjerenje o tome
predočiti nadležnom tijelu u roku od 30 dana od dana ishođenja uvjerenja
o zdravstvenoj sposobnosti.

Članak 13.

Građani koji nisu postupili po odredbi članka 19. stavka 1. Zakona o
izmjenama i dopunama Zakona o oružju ("Narodne novine", br. 20/97.) i predali
oružje čija je nabava, držanje i nošenje zabranjeno dužni su ga predati
nadležnom tijelu do 1. lipnja 1999.

Građanima iz stavka 1. ovoga članka ne pripada pravo na novčanu naknadu.

Protiv građana koji postupe sukladno stavku 1. ovoga članka neće se
pokretati prekršajni postupak.

Članak 14.

Građani koji bez oružnog lista posjeduju oružje koje prema odredbama
Zakona o oružju ("Narodne novine", br. 69/92., 26/93., 43/93., 29/94.,
108/95. i 20/97.) mogu posjedovati samo na temelju oružnog lista, a nisu
postupili po odredbi članka 20. Zakona o oružju ("Narodne novine", br.
20/97.), dužni su nadležnom tijelu prijaviti njegovo posjedovanje do 1.
lipnja 1999.

Protiv građana iz stavka 1. ovoga članka neće se voditi prekršajni postupak.

Članak 15.

Novčanom kaznom od 10.000,00 do 30.000,00 kuna ili kaznom zatvora do
60 dana kaznit će se za prekršaj:

1) tko u roku propisanom ovim Zakonom ne predoči nadležnom tijelu potvrdu
pravne osobe o izvršenom prepravljanju oružja (članak 10. stavak 1.),

2) tko u roku propisanom ovim Zakonom ne obavi liječnički pregled te
uvjerenje o zdravstvenoj sposobnosti ne predoči nadležnom tijelu (članak
12.).

Za prekršaje iz stavka 1. ovoga članka izriče se i zaštitna mjera oduzimanja
oružja.

Republika Hrvatska stječe pravo vlasništva na oružju i streljivu iz
stavka 2. ovoga članka danom oduzimanja.

Članak 16.

Tko u roku iz članka 13. stavka 1. ovoga Zakona ne preda nadležnom tijelu
oružje, kaznit će se za kazneno djelo kaznom zatvora od šest mjeseci do
tri godine.

Oružje iz stavka 1. ovoga članka oduzet će se.

Članak 17.

Ministar unutarnjih poslova propisat će obrasce oružnih listova iz članka
27. stavka 1. Zakona o oružju ("Narodne novine", br. 69/92., 26/93., 43/93.,
29/94., 108/95. i 20/97.) te postupak, način i rokove zamjene oružnih listova
u roku od 60 dana od dana stupanja na snagu ovoga Zakona.

Članak 18.

Ovlašćuje se ministar unutarnjih poslova da u propisima iz članka 1.
i 17. ovoga Zakona propisuje prekršaje i određuje kazne za te prekršaje.

Članak 19.

Ovlašćuje se Odbor za zakonodavstvo Zastupničkog doma Hrvatskoga državnog
sabora da utvrdi i izda pročišćeni tekst Zakona o oružju.

Članak 20.

Ovaj Zakon stupa na snagu osmog dana od dana objave u "Narodnim novinama".

Klasa: 213-02/93-01/01
Zagreb, 5. ožujka 1999.

ZASTUPNIČKI DOM
HRVATSKOGA DRŽAVNOG SABORA

Potpredsjednik
Zastupničkog doma
Hrvatskoga državnog sabora
**Vladimir Šeks,** **dipl. iur.,** v. r.

Zakon, NN 27/1999-549